Jussi Tuominen

Tarmo Juhani "Jussi" Tuominen (s. 15. huhtikuuta 1946 Tampere) on suomalainen televisiokäsikirjoittaja ja tuottaja. 

Vuonna 1968 kansakoulunopettajaksi valmistunut Jussi Tuominen on vuodesta 1970 alkaen tehnyt satoja viihdeohjelmia ja televisiosarjoja Yle TV2-kanavalle. Hän on muun muassa käsikirjoittanut yhdessä Neil Hardwickin kanssa Intervision ohjelmakilpailussa 1979 kultaa voittaneen äänellisen mykkäkomedian Kielipuoli potilas sekä komediasarjat Tankki täyteen (1978–1980) ja Reinikainen 1982–1983). Näytelmänä Tankki täyteen on nähty yli viidessäkymmenessä kesäteatterissa.  Lisäksi hän tuotti Hardwickin komediasarjan Sisko ja sen veli (1986). Hänen kirjoittamansa urheilusketsiohjelma Bang! Vapititivapiti...Tsup! (1987) ja luomiskertomuskomedia Sveedenistä itään /1989) edustivat Suomea Montreaux'n Kultainen ruusu -viihdeohjelmakilpailuissa Sveitsissä. Tuominen palkittiin 2002 Erikois-Venla kunniakirjalla ja  2009 Erikois-Venlalla elämäntyöstään tv-viihteen parissa.

Näytelmäsuomennoksia Tuominen on tehnyt parisenkymmentä vuodesta 1982, jolloin hän käänsi Tampereen Teatterin pohjoismaisen kantaesityksen musikaalista Sugar eli Piukat paikat, joka on edelleen kyseisen teatterin pisimpään (4 v.) ohjelmistossa pysytellyt esitys. Lisäksi hän on suomentanut Tampereen Teatterille mm. Neil Hardwickin ohjaaman farssin Ensimmäinen näytös (1984), jota on muualla esitetty myös nimellä Ei ketään kotona sekä rockmusikaalin Rent (1998) ja Tampereen Työväen Teatterille sarjakuvaan perustuvan musikaalin Lätsä. Hän on suomentanut ja ohjannut Hitler-monologin Adolf Esko Roineelle Kellariteatteriin (2001) sekä monologin Kilot irti elämästä ja Saippuasta sairas näyttelijä Päivi Mäkiselle. 
Pyynikin kesäteatterille Tuominen dramatisoi Veikko Huovisen romaaneista näytelmän Lampaansyöjät (2006), jonka ohjasi Neil Hardwick. Tuominen on kirjoittanut myös ravintolarevyitä mm. Hälläväliä (2004), Nyt meni Joulu pipariksi (2009), NääsNääsNews (2011), Havuja perkele! (2013) ja Suuri Valelääkärikirja. Live (2015). Lasten laulunäytelmän Herkkules Holmes ja laulava Lumikki Tuominen kirjoitti 2014. Kehitysvammaisteatteri La Stradalle hän sovitti Aapelin komedian Siunattu hulluus (2019) ja Reino Helismaa-laulujen koronankarkoituskonsertin Nyt Repee! (2021). Pakinoita ja kolumneja Jussi Tuominen on kirjoittanut säännöllisesti Radio- ja televisiotyöntekijät RTTL r.y:n Liiton Arkkiin, Aamulehden Moro-liitteeseen ja kaupunkilehti Tamperelaiseen.

Tuominen on lisäksi sanoittanut lauluja mm. Seitsemän seinähullua veljestä -orkesterille, Paula Koivuniemelle ja Kirkalle, jonka esittämä Tuomisen ja Jukka Siikavireen kappale Hengaillaan edusti Suomea Eurovision laulukilpailuissa Luxemburgissa 1984 tullen sijalle 9. Hän myös käsikirjoitti Finlanders ja Seinähullut -orkestereiden Iloinen joulu  yhteiskonserttikiertueet 2013-2016.

Vuonna 2017 Tuominen julkaisi "sattumanvaraisen (työ)elämänkertauksen" Mies joka ei koskaan naura, ja vuonna 2021 ilkikurisen piirrosaforismikirjan Madonsyömiä AATOKSIA.

Tuomiselle on myönnettySuomen leijonan ansioristi 2001, Suomen journalistiliiton kultainen ansiomerkki 2006, Sydänliiton ansiomerkki 2007, ja Radio- ja Televisiotyöntekijöiden liiton kunniajäsenyys 2011.

Eläkkeelle Yleisradiosta Tuominen jäi 2008. Hänen harrastuksenaan ovat pubivisailut ja keramiikkaveistosten teko.

Lähteet
[https://www.is.fi/viihde/art-2000005493546.html Opettaja diagnosoi nuorelle Jussi Tuomiselle ”sairaat aivot” – sen jälkeen huippukäsikirjoittaja on ollut tekemässä yli tuhatta tv-sarjaa. Ilta-Sanomat 17.12.2017.
Konkarikäsikirjoittaja Jussi Tuominen osallistui sketsikisaan nimimerkillä ja otti voiton kirkkaasti. Aamulehti 2.10.2019 (tilaajille).

Viitteet

Suomalaiset televisiokäsikirjoittajat
Suomalaiset televisiotuottajat
Suomalaiset elokuvakäsikirjoittajat
Suomalaiset sanoittajat
Vuonna 1946 syntyneet
Elävät henkilöt